b'\n_START_ARTICLE_\nSalvadore Cammarano\n_START_SECTION_\nBiografia\n_START_PARAGRAPH_\nVa abandonar la seua activitat de comedi\xc3\xb2graf l\'any 1834, i es va dedicar a escriure llibrets d\'\xc3\xb2pera, dels quals en va produir gaireb\xc3\xa9 una quarantena per als m\xc3\xa9s grans compositors italians de l\'\xc3\xa8poca._NEWLINE_Home amb un gran coneixement del teatre, Cammarano va ser un dramaturg intel\xc2\xb7ligent i modern, sempre atent a la necessitat d\'adaptar els seus versos tant a la m\xc3\xbasica com a la forma i a la funci\xc3\xb3 del melodrama. Amb Lucia di Lammermoor, que va marcar l\'inici de la seua decisiva col\xc2\xb7laboraci\xc3\xb3 amb Gaetano Donizetti, el poeta va crear la primera manifestaci\xc3\xb3 del "dramma per musica" rom\xc3\xa0ntic a It\xc3\xa0lia, proposant atmosferes ombr\xc3\xadvoles i sinistres, situacions violentes, psicologies inquietants, personatges llun\xc3\xa0tics i macabres, amb un ritme narratiu intens i captivant. _NEWLINE_Els seus versos, que posseeixen una musicalitat sempre ben elaborada i refinada, no gaudeixen d\'una facilitat popular, per\xc3\xb2 despleguen una \xc3\xa0mplia gamma expressiva, des dels colors eleg\xc3\xadacs i leopardians dels cantabili a la fogosa energia de les cabaletes, del car\xc3\xa0cter greu i solemne de certes escenes corals als di\xc3\xa0legs amerats de resson\xc3\xa0ncies alfieristes, en un continuum policrom i elegant, sempre absolutament coherent. La construcci\xc3\xb3 po\xc3\xa8tica de Cammarano \xc3\xa9s, altrament, rica en significatives cites intertextuals, senyal d\'un vast i variat coneixement literari, i les seues formes m\xc3\xa8triques reflecteixen les preocupacions d\'una gran consci\xc3\xa8ncia art\xc3\xadstica i dramat\xc3\xbargica._NEWLINE_Cadascun dels actes de vint-i-dos dels seus llibrets, de Lucia di Lammermoor a Il trovatore, porta un t\xc3\xadtol caracter\xc3\xadstic que fa evident de manera immediata l\'esdeveniment, el personatge o l\'element espacial-temporal sobre el qual s\'articula l\'acte. _NEWLINE_Va morir de sobte, despr\xc3\xa9s d\'haver concl\xc3\xb2s el seu darrer llibret, Il Trovatore, per a Giuseppe Verdi, considerat justament con una de les obres mestres del g\xc3\xa8nere. Considerat inacabat, aquest darrer llibret va ser completat amb diversos afegits de Leone Emanuele Bardare (com ara el cantabile del Comte, Il balen del suo sorriso, en la tercera escena de l\'Acte II, o el de Leonora, D\'amor sull\'ali rosee, en l\'escena 1 de l\'Acte IV). Aquestes intervencions van ser sol\xc2\xb7licitades pel compositor arran de l\'eliminaci\xc3\xb3 d\'alguns fragments de l\'escena final. _NEWLINE_La prematura mort de Cammarano va tallar l\'associaci\xc3\xb3 amb Verdi, prevista sota el signe de Shakespeare, amb una adaptaci\xc3\xb3 de El rei Lear. El llibret, del qual nom\xc3\xa9s hi havia l\'esquema, va ser escrit posteriorment per Antonio Somma, per\xc3\xb2 Verdi no en va compondre mai la m\xc3\xbasica.'